എച്ച്.യു.ഐഡി മാര്ക്കിങ് : സ്വര്ണാഭരണരംഗത്തെ വിപ്ലവകരമായ മാറ്റം ബി.ഐ.എസ്. ഹാള് മാര്ക്കിങ് 2021 ജൂണ് 16 മുതല് നിര്ബന്ധമാക്കുകയും ഓരോ ആഭരണത്തിനും പ്രത്യേക തിരിച്ചറിയല് കോഡ് ഹാള്മാര്ക്കിങ് യുണീക്ക് ഐഡി വരികയും ചെയ്തത് സ്വര്ണാഭരണ വില്പ്പന രംഗത്ത് ഗുണകരമായ വലിയ മാറ്റത്തിന് ഇടയാക്കുമെന്നതില് തര്ക്കമില്ല. സ്വര്ണാഭരണം വാങ്ങുന്ന ഉപയോക്താക്കള്ക്ക് എല്ലാതരം തെറ്റായ പ്രവണതകളില് നിന്നുമുള്ള രക്ഷാകവചമായി എച്ച്.യു.ഐഡി. മാറും. സുതാര്യമാകുന്ന സ്വര്ണാഭരണ വ്യാപാരം, ഉപയോക്താക്കളുടെ കൂടുതല് വിശ്വാസമാര്ജിച്ച് അഭിവൃദ്ധിപ്പെടുകയും ചെയ്ും.യ സ്വര്ണത്തിന്റെ പരിശുദ്ധി ഉറപ്പാക്കാനാണ് ബ്യൂറോ ഓഫ് ഇന്ത്യന് സ്റ്റാന്ഡേര്ഡ്സ് ബി.ഐ.എസ് 2000 മുതല് ഹാള്മാര്ക്കിങ് ആരംഭിച്ചത്. എന്നാല് പല കാരണങ്ങള് കൊണ്ട് സര്ക്കാര് അതു നിര്ബന്ധമാക്കിയിരുന്നില്ല. ഈ വര്ഷം ജൂണ് മുതലാണ് നിര്ബന്ധമായത്. ചെമ്ബ്, വെള്ളി എന്നിവയും ചില ലോഹ സങ്കരങ്ങളും സ്വര്ണാഭരണങ്ങള് പണിയാന് ഉപയോഗിക്കേണ്ടിവരുന്നുണ്ട്. ആഭരണത്തിന് ബലവും ഈടും കിട്ടുന്നതിന് അതാവശ്യമാണ്. അതുകൊണ്ട് ആഭരണങ്ങളില് അടങ്ങിയ സ്വര്ണത്തിന്റെ പരിശുദ്ധി ഉറപ്പാക്കേണ്ടത് ഉപയോക്താക്കളുടെ താല്പ്പര്യമാണ്. ഇതിന് ബി.ഐ.എസ്. കൃത്യമായ സ്റ്റാന്ഡേര്ഡ് നിശ്ചയിച്ചിട്ടുണ്ട്. സ്വര്ണാഭരണമാണെങ്കില് 22 കാരറ്റ് 91.6 ശതമാനം പരിശുദ്ധമായ സ്വര്ണം അടങ്ങിയിരിക്കണം. അതാണ് പൊതുവെ 916 ആഭരണങ്ങള് എന്നു പറയുന്നത്. 18 കാരറ്റാണെങ്കില് 75 ശതമാനം ശുദ്ധമായ സ്വര്ണം ഉണ്ടാവണം. ഈ നിലവാരം ഉറപ്പാക്കി ഉപയോക്താവിന്റെ അവകാശം സംരക്ഷിക്കുകയാണ് ബി.ഐ.എസ്. ഹാള് മാര്ക്കിങ്ങിലൂടെ ചെയ്യുന്നത്. അതോടൊപ്പം ഉപയോക്താവിന് മറ്റു രണ്ടു പ്രധാന പ്രയോജനങ്ങള് കൂടിയുണ്ട്. ഒന്ന് സ്വര്ണാഭരണം വില്ക്കുമ്ബോഴോ മാറ്റിയെടുക്കുമ്ബോഴോ ഉയര്ന്ന വില രാജ്യത്തെവിടെയായാലും കിട്ടും. രണ്ട്: സ്വര്ണാഭരണം വാങ്ങുന്നവര്ക്ക് എല്ലാത്തരം അന്യായമായ ഇടപാടുകളില് നിന്നും നിയമപരമായ സംരക്ഷണം കിട്ടും. സര്ക്കാരിനെ സംബന്ധിച്ച് കണക്കില്പ്പെടാത്ത കച്ചവടം അവസാനിക്കും. എന്താണ് എച്ച്.യു.ഐഡി എന്നു നോക്കാം. നേരത്തെ സ്വര്ണാഭരണത്തിന്റെ പരിശുദ്ധിയുടെ മുദ്ര, ബി.ഐ.എസ്. ലോഗോ, ജുവലറിയുടെ തിരിച്ചറിയല് മുദ്ര, ഹാള്മാര്ക്കിങ് സെന്ററിന്റെ അടയാളം എന്നിവയാണുണ്ടായിരുന്നത്. ഇനി മുതല് ബി.ഐ.എസ്. ലോഗോയൊടൊപ്പം ഹാള്മാര്ക്കില് അക്ഷരങ്ങളും അക്കങ്ങളും ചേര്ന്നുള്ള ഒരു പ്രത്യേക കോഡ് ഉണ്ടാകും. ഈ ആറക്ക ഐഡി ഉപയോഗിച്ച് സ്വര്ണം വിറ്റ ജുവലറി, പരിശുദ്ധി, ഹാള് മാര്ക്കിങ് സെന്ററിന്റെ പേര് തുടങ്ങിയ പ്രധാന വിവരങ്ങള് മനസിലാക്കാം. ബി.ഐ.എസിന്റെ ഡാറ്റാ സംവിധാനവുമായി ഇതു ബന്ധപ്പെടുത്തിയിരിക്കുകയാണ്. ബി.ഐ.എസ്. വെബ് ആപ്ലിക്കേഷന് വഴിയോ ഭാവിയില് വെബ്സൈറ്റ് വഴിയോ ഈ വിവരങ്ങള് ഉപയോക്താക്കള്ക്കും മറ്റു ബന്ധപ്പെട്ടവര്ക്കും മനസ്സിലാക്കാന് കഴിയും. അതിനാല് എല്ലാ ഇടപാടുകളും അത്യന്തം സുതാര്യമാകും. വ്യാജ ഹാള്മാര്ക്കിങ് കേന്ദ്രങ്ങള്വരെ ഇവിടെ പ്രവര്ത്തിച്ചിരുന്നു. ഇത്തരം എല്ലാ നിയമവിരുദ്ധ പ്രവര്ത്തനങ്ങളും എച്ച്.യു.ഐഡി കോഡ് നിര്ബന്ധമാകുന്നതോടെ ഇല്ലാതാകും. ജൂണ് 16 മുതല് ഹാള്മാര്ക്കിങ് ഇല്ലാത്ത ആഭരണങ്ങള് വില്ക്കാന് പാടില്ല. രാജ്യത്തെ 256 ജില്ലകളെയാണ് ആദ്യ ഘട്ടത്തില് ഈ പദ്ധതിയില് പെടുത്തിയത്. കേരളത്തില് ഇടുക്കി ഒഴികെയുള്ള എല്ലാ ജില്ലകളും ഇതിന്റെ പരിധിയില് വരും. കാരണം, കേരളത്തില് ഇപ്പോള് തന്നെ ആവശ്യത്തിന് ഹാള് മാര്ക്കിങ് കേന്ദ്രങ്ങളുണ്ട്73 എണ്ണം. ഇടുക്കി ജില്ലയില് മാത്രമാണ് സെന്റര് ഇല്ലാത്തത്. ഉള്ള കേന്ദ്രങ്ങള് തന്നെ മുഴുവന് ശേഷിയും ഉപയോഗപ്പെടുത്താന് തുടങ്ങിയിട്ടില്ല. നിര്ബന്ധിത ഹാള് മാര്ക്കിങ്ങില് നിന്ന് വളരെ ചെറിയ വിഭാഗത്തെ മാത്രമേ കേന്ദ്ര സര്ക്കാരിന്റെ ഉപഭോക്തൃ മന്ത്രാലയം ഒഴിവാക്കിയിട്ടുള്ളൂ. 40 ലക്ഷം രൂപ വാര്ഷിക വിറ്റുവരവുള്ള ചെറിയ ജുവലറികളാണ് ഒരു വിഭാഗം. ഇത്രയും ചെറിയ വിറ്റുവരവുള്ളവര് നന്നേ കുറവാണ്. രണ്ടാമതായി അന്താരാഷ്ട്ര പ്രദര്ശനങ്ങള്ക്കുള്ള ആഭരണങ്ങള്. ചില പ്രത്യേകതരം ആഭരണങ്ങളും രണ്ടു ഗ്രാമില് താഴെ തൂക്കമുള്ള ആഭരണങ്ങളും ഇപ്പോള് നിര്ബന്ധിത ഹാള് മാര്ക്കിങ്ങില് നിന്ന് ഒഴിവാണ്. ഇതിനര്ഥം ജുവലറികളില് വില്ക്കുന്ന മിക്കവാറും ആഭരണങ്ങള്ക്കും പുതിയ നിബന്ധന ബാധകമാണെന്നാണ്. ജുവലറികള്ക്കും ആത്യന്തികമായി ഈ മാറ്റം ഗുണം ചെയ്യും. ഉപയോക്താവുമായുള്ള ബന്ധം ശക്തിപ്പെടും. ഉപയോക്താക്കള്ക്ക് ജുവലറികളിലുള്ള വിശ്വാസം വര്ധിക്കും. അത് പൊതുവില് വ്യാപാര രംഗം അഭിവൃദ്ധിപ്പെടുത്തും. അന്യായമായ പല പ്രവണതകളും ഈ രംഗത്തുണ്ട്. നിലവാരം കുറഞ്ഞ സ്വര്ണാഭരണങ്ങളുടെ വില്പ്പനയാണ് അതിലൊന്ന്. ഉപയോക്താക്കള്ക്ക് സ്വന്തം നിലയില് സ്വര്ണത്തിന്റെ ഗുണനിലവാരം ഉറപ്പാക്കാന് കഴിയില്ല. ന്യായമായി ബിസിനസ് ചെയ്യുന്നവര്ക്കുള്ള പ്രതികൂല ഘടകം ഒഴിവാകും. മറ്റൊരു നേട്ടം ഇന്ത്യന് ആഭരണങ്ങള്ക്ക് അന്താരാഷ്ട്ര വിപണിയില് കൂടുതല് സ്വീകാര്യത കിട്ടുമെന്നതാണ്. സര്ക്കാര് ഹാള് മാര്ക്കിങ് കൊണ്ടുവന്ന 2000 മുതല് തന്നെ മലബാര് ഗോള്ഡ് ആന്ഡ് ഡയമണ്ട്സ് മുഴുവന് ആഭരണങ്ങളും ഹാള്മാര്ക്കിങ്ങിന് വിധേയമാക്കിയിരുന്നു എന്ന് ഞങ്ങള്ക്ക് അഭിമാനത്തോടെ പറയാന് കഴിയും. ജുവലറി ഉടമകള് ചൂണ്ടിക്കാണിക്കുന്ന ഒരു പോരായ്മ ബിസിനസിന്റെ ആവശ്യത്തിന് ഹാള് മാര്ക്കിങ് സെന്ററുകള് ഇല്ലെന്നതാണ്. ഇപ്പോള് രാജ്യത്താകെ 965 ഹാള് മാര്ക്കിങ് സെന്ററുകളാണ് ബി.ഐ.എസ് അംഗീകാരത്തോടെ പ്രവര്ത്തിക്കുന്നത്. അത് വര്ധിപ്പിക്കാവുന്നതേയുള്ളൂ. പുതിയ സെന്ററുകള്ക്കുള്ള 405 അപേക്ഷകള് സര്ക്കാരിന് മുന്നിലുണ്ടു താനും. ആകെയുള്ള 741 ജില്ലകളില് 256 ജില്ലകളില് മാത്രം ഹാള് മാര്ക്കിങ് നിര്ബന്ധമാക്കിയത് സെന്ററുകളുടെ കുറവു കൂടി കണക്കിലെടുത്തായിരിക്കാം. ബി.ഐ.എസ്. കണക്കനുസരിച്ച് ഇന്ത്യയില് ഒരു വര്ഷം 800 മെട്രിക് ടണ് സര്ണമാണ് ഉപയോഗിക്കുന്നത്. ഇതില് 80 ശതമാനവും ആഭ്യന്തര വിപണിയില് ആഭരണ നിര്മാണത്തിനാണ്. ഹാള്മാര്ക്കിങ് നിര്ബന്ധമാക്കുന്നതുവരെ 30 ശതമാനം ജുവലറികള് മാത്രമാണ് തങ്ങളുടെ ഉല്പ്പന്നങ്ങള് ഹാള് മാര്ക്കിങ്ങിന് വിധേയമാക്കിയിരുന്നത്. 2000ത്തില് തുടങ്ങിയ ഹാള് മാര്ക്കിങ് നിര്ബന്ധമാക്കാന് 21 വര്ഷമെടുത്തു. പുതിയൊരു പദ്ധതി നടപ്പാക്കാന് തുടങ്ങുമ്ബോള് ചെറിയ ചില തടസങ്ങള് കണ്ടേക്കും. ഉപയോക്താക്കളുടെ താല്പ്പര്യവും അവകാശങ്ങളും സംരക്ഷിക്കുന്ന ഒരു പരിഷ്കാരം നിസാരമായ പോരായ്മകളുടെ പേരില് ഇത്രയും നീട്ടിവയ്ക്കാന് പാടില്ലായിരുന്നു. നിര്ബന്ധിത ഹാള്മാര്ക്കിങ് നടപ്പാകുമ്ബോള് കള്ളക്കടത്തും ഗണ്യമായി കുറയും. കാരണം അനധികൃത വ്യാപാരത്തിനുള്ള പഴുതുകള് അടയുകയാണ്. ചുരുക്കത്തില് ഉപയോക്താക്കളുടെ താല്പ്പര്യം സംരക്ഷിക്കുന്നതോടൊപ്പം നമ്മുടെ സമ്ബദ്ഘടനയ്ക്കു കൂടി ഗുണകരമാകുന്ന ഒരു തീരുമാനമാണ് വൈകിയെങ്കിലും കേന്ദ്ര സര്ക്കാര് നടപ്പാക്കുന്നത്. ചെറിയ വിഭാഗം ജുവലറി ഉടമകള് ഇതിനെ എതിര്ക്കുന്നതായി കാണുന്നുണ്ട്. ഈ എതിര്പ്പിന് എന്തെങ്കിലും യുക്തിയോ ന്യായമോ കാണാന് കഴിയുന്നില്ല. അനധികൃത വ്യാപാരം കൊണ്ടും കള്ളക്കടത്തുകൊണ്ടും നേട്ടമുണ്ടാക്കുന്നത് അന്താരാഷ്ട്ര തലത്തില് പ്രവര്ത്തിക്കുന്ന മാഫിയകളാണ്. സര്ക്കാരിനാണെങ്കില് നികുതി ചോര്ച്ച മൂലം വലിയ നഷ്ടം സംഭവിക്കുന്നു. നിയമപരമായ സംരക്ഷണം കിട്ടാതെ ഉപയോക്താക്കള് വഞ്ചിക്കപ്പെടുകയും ചെയ്യും. ഈ രംഗത്ത് റെസ്പോണ്സിബിള് സോഴ്സിങ് എന്ന തത്വം അതിന്റെ പൂര്ണ അര്ഥത്തില് നടപ്പാകണം. ഖനികളില് നിന്ന് ഈ ലോഹം കുഴിച്ചെടുക്കുന്നതു മുതല് സംസ്കരിച്ച് സ്വര്ണാഭരണമാക്കി ഉപയോക്താക്കളുടെ കൈകളില് എത്തുന്നതുവരെയുള്ള എല്ലാ കാര്യങ്ങളും സുതാര്യമായിരിക്കണം. ജോലി ചെയ്യുന്നവര്ക്ക് ന്യായമായ വേതനം ഉറപ്പാക്കണം. ആഭരണം നിര്മിക്കുന്നവരടക്കം ഇന്ത്യയില് അറുപതു ലക്ഷത്തിലേറെ കുടുംബങ്ങള് സ്വര്ണാഭരണ വ്യാപാരവുമായി ബന്ധപ്പെട്ടു ജീവിക്കുന്നുണ്ട്. ഇന്ത്യയില് നിര്മിക്കുക ലോകവിപണിയില് വില്പ്പന നടത്തുകഇതാണ് മലബാര് ഗ്രൂപ്പിന്റെ മുദ്രാവാക്യം. എം.പി. അഹമ്മദ് മലബാര് ഗോള്ഡ് ആന്ഡ് ഡയമണ്ട്സ് ചെയര്മാനാണ്